România Curată a intrat în posesia unei prime înregistrări cu incidentele de duminică, de pe Râul Alb, din Geoparcul Dinozaurilor, unde un grup de tineri, printre care și activistul de mediu Gabriel Păun, de la Agent Green, au fost atacați de un grup de oameni conduși de patronul firmei care vrea să construiască aici o microhidrocentrală. O altă înregistrare a fost urcată pe Youtube. Persoana accidentată grav de una dintre mașinile cu care tinerii au venit la fața locului, este chiar patronul firmei Abi Automotion, care vrea să construiască microhidrocentrala, Bocea Mihalache. Conform portalelor de justiție, Bocea Mihalache are dosar penal pentru șantaj, la Arad.

***

UPDATE: Rezumat cu cele mai importante momente ale atacului asupra activiștilor și jurnaliștilor, pe Râul Alb. Priviți prima filmare și îndemnul lui Alin Andrioni ”Haideți, haideți sus, măi” (în mașină – n.a.), adresat celor cu care era, în momentul în care apare mașina cu atacatori. Și comparați cu îndemnurile celor care coboară din mașina cu atacatori ”Luați-l! Dăi! Dăi!”. Despre ce ”conflict spontan” vorbește Poliția în condițiile astea, când atacul este mai mult decât evident?

***

În prima înregistrare, se vede cum un grup de bărbați se îndreaptă spre mașina condusă de Alin Andrioni. De asemenea, se aude o voce feminină disperată și lovituri în mașină, în timp ce unul dintre ocupanții mașinii spune să se sune la 112.



”Jurnalista care ne însoțea are filmare de pe partea dreaptă, iar eu am filmare de pe partea stângă a mașinii (cea de mai sus – n.a.)”, ne-a declarat Alin Andrioni. ”Se vede clar cum atacatorii iau bolovani în mână și cum îi aruncă în mașină (vezi înregistrarea de mai jos – n.a.). Erau 4-5 oameni care atacau o mașină și 4-5 oameni pe cealalată mașină. Ambele mașini au fost expertizate și s-au constatat lovituri de bolovani, urme ale unui atac clar. În nebunia aia… Eu regret că s-a întâmplat, că până la urmă e vorba de un om. Regret că probabil l-am călcat cu roata din spate, dar chiar a fost involuntar și fără nicio intenție. Asta s-a întâmplat în momentul în care eram atacat simultan de 4-5 oameni, din toate părțile și eram în viraj maxim dreapta spre a ne putea întoarce spre drumul de ieșire din clinciul respectiv și să fugim, dat fiind că eram atacați din toate direcțiile. Intenția noastră era să plecăm într-o zonă cu semnal să putem anunța poliția, fiindcă deja se adunaseră în jurul nostru vreo 12-14 oameni. Trebuie reținut că omul ăsta m-a atacat. Când a sărit pe capota mea și-a asumat un risc, ceea ce din păcat s-a și întâmplat, din moment ce eram angajat într-o manevră șoferistică. El n-avea ce să caute acolo. Din poziția de patron al firmei nu vii cu bătăuși. Asta nu e atitudine de patron de firmă, să vii cu atacatori și să sari pe capota mașinii. Fiind implicat în protecția mediului și eu am fost în multe anchete, au fost zone cu discuții, dar nimeni n-a avut tupeul ăsta să sară să ne măcelărească”, a mai spus Andrioni.

***

Decupaje din înregistrarea de mai jos. Când Alin Andrioni încearcă să plece, agresorii se iau după mașină. Unul dintre ei sare în fața acesteia, alții aleargă după ea din spate, iau bolovani de pe marginea drumului și aruncă după ea (zgomotele care se aud în prima înregistrare)

“În momentul când am coborât din mașini s-au năpustit pe noi. A fost atac direct. Nici n-am apucat să deschidem gura. Am reușit doar să strig eu către toți: «Urcați repede în mașini». Atâta am reușit să spun. Doi tineri au reușit să urce și ei în mașina cealaltă și și-au blocat ușile și în momentul în care s-au încuiat în mașină, ei neavând permis. Șoferul celeilalte mașini, n-a apucat să urce și l-au prins. Doi îl țineau și doi îl loveau. E desfigurat. Cu dinte rupt, cu ochi cât un pumn. Atacatorii au încercat apoi să intre în interiorul mașinii unde erau copiii ăștia doi, că fata are doar 18 ani și băiatul 22, prin turela de deasupra, care era deschisă”, mai povestește Alin Andrioni.

Din filmarea postată pe Youtube, care surprinde primele minute ale conflictului, se vede clar că din momentul în care coboară din mașină, agresorii sar pe tineri. ”Dă-i! Dă-i!… nu contează cine ești, dă-i, dă-i…” se aude pe înregistrare. De asemenea, se mai vede că atunci când una dintre mașini vrea să plece, mai mulți bărbați se aruncă în urmărirea ei și o blochează.

Bocea Mihalache a fost transportat de urgență, ieri, cu elicopterul, la Cluj. Conform purtătorului de cuvânt al Spitalului Județean Cluj, dr. Monica Costin, a fost operat și se afla la terapie intensivă, în stare stabilă. Diagnosticul este unul extrem de grav: fractură cervicală. Conform portalurilor de justiție, Bocea Mihalache era cercetat anul trecut într-un dosar penal la Arad, în care este acuzat de șantaj.

***

UPDATE: A treia înregistrare video, în care se vede cum mașina condusă de Alin Andrioni încearcă să fugă de atacatori:

***

Citește și: